Ir-Regolament tal-kummissjoni (KEE) Nru 1760/84
ta-22 ta’ Ġunju 1984
li jemenda r-Regolament (KEE) Nru 2670/81 li jippreskrivi regoli dettaljati ta’ implimentazzjoni dwar il-produzzjoni taz-zokkor b’eċċess fuq il-kwota
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 1785/81 tat-30 ta’ Ġunju 1981 dwar l-organizzazzjoni komuni tas-suq fis-settur tz-zokkor [1], kif l-aħħar emendat bir-Regolament (KEE) Nru 606/82 [2], u b’mod partikolari Artikolu 26(3) tiegħu,
Billi Artikolu 26(1) tar-Regolament (KEE) Nru 1785/81 jippreskrivi li z-zokkor prodott b’eċċess fuq il-kwota għandu jkun esportat fl-istat naturali; billi, s’issa, dan iz-zokkor kien esportat fil-forma ta’ zokkor abjad jew zokkor mhux maħdum; billi, dan l-aħħar, kien hemm żieda fil-produzzjoni ta’ ġuleppijiet miksuba qabel l-istadju tal-kristallizzazzjoni u offruti għall-bejgħ bħala tali; billi dawk il-ġuleppijiet, jekk ser ikunu esportati bħala zokkor Ċ, iridu jkunu għaddew mill-istadju ta’ kristallizzazzjoni; billi f’dawn iċ-ċirkostanzi għandhom jittieħdu passi biex jiġu adattati d-dispożizzjonijiet korrispondenti dwar l-esportazzjoni ta’ l-imsemmija ġuleppi prodotti b’eċċess fuq il-kwoti A u B fir-Regolament tal-Kummissjoni (KEE) Nru 2670/81 [3]; billi huwa xieraq, dwar il-metodu ta’ rrekordjar tal-kwantitajiet ta’ zokkor esportat fil-forma ta’ ġuleppi bħal dawn, li ssir referenza għad-dispożizzjonijiet tar-Regolament tal-Kummissjoni (KEE) Nru 1443/82 tat-8 ta’ Ġunju 1982 li jippreskrivi regoli dettaljati għall-applikazzjoni tas-sistema ta’ kwoti fis-setur taz-zokkor [4], kif emendat bir-Regolament (KEE) Nru 434/84 [5];
Billi r-Regolament (KEE) Nru 1443/82 jiddisponi dwar il-produzzjoni tal-ġuleppi A u B għall-possibiltà li jiġu applikati żewġ metodi biex jiġi stabbilit il-kontenut taz-zokkor li jista’ jiġi estratt; billi, fir-rigward tal-ġuleppi Ċ, metodu wieħed biss huwa applikabbli; billi għandha ssir dispożizzjoni, biex jiġu evitati diffikultajiet amministrattivi, illi ġuleppi bħal dawn prodotti minn xi impriza oħra taz-zokkor m’għandhomx jintużaw għas-sostituzzjoni ta’ l-esportazzjoni;
Billi l-miżuri previsti f’dan ir-Regolament huma skond l-opinjoni tal-Kumitat ta’ Ġestjoni għaz-Zokkor,
ADOTTAT DAN IR-REGOLAMENT
Artikolu 1
Ir-Regolament (KEE) Nru 2670/81 qiegħed b’dan jiġi emendat kif ġej:
1. L-ewwel inċiż tat-tieni subparagrafu ta’ Artikolu 1(1) huwa mibdul b’dan li ġej:
"- bħala zokkor abjad jew zokkor mhux maħdum, mhux denaturat, jew bħala ġuleppi, miksuba qabel l-istadju ta’ kristallizzazzjoni, li jaqgħu fis-subintestatura 17.02 D II tat-Tariffa Doganali Komuni jew bħala isoglukosju fl-istat naturali tiegħu".
2. Ir-raba’ subparagrafu li ġej jidħol f’Artikolu 1(1):
"Il-kwantità ta’ zokkor esportat fil-forma ta’ ġuleppi kif imsemmi fl-ewwel inċiż tat-tieni subparagrafu għandu jkun stabbilit fuq il-bażi tal-kontenut ta’ zokkor li jista’ jiġi estratt kif stabbilit skond it-tieni subparagrafu ta’ Artikolu 1(5) tar-Regolament tal-Kummissjoni (KEE) Nru 1443/82 [6]."
3. It-tieni subparagrafu ta’ Artikolu 2(2) għandu jiġi mibdul b’dan li ġej:
"Madankollu, il-manifattur in kwistjoni jista’, ma’ l-esportazzjoni, jibdel iz-zokkor Ċ b’zokkor ieħor abjad jew zokkor mhux maħdum fl-istat naturali li jidħol fl-intestatura Nru 17.01 tat-Tariffa Doganali Komuni, jew jibdel l-isoglukosju Ċ b’isoglukosju ieħor, meta dawn ikunu ġew prodotti minn manifattur ieħor stabbilit fuq it-territorju ta’ l-istess Stat Membru. F’dan il-każ, il-manifattur li jagħmel is-sostituzzjoni għandu jħallas, fil-każ taz-zokkor, ammont ta’ 1,25 ECU għal kull 100 kilogramma espress bħala zokkor abjad, u fil-każ ta’ l-isoglukosju, ammont ta’ 1,25 ECU għal kull 100 kilogramma ta’ sustanza niexfa."
Artikolu 2
Dan ir-Regolament għandu jidħol fis-seħħ fit-tielet jum ta’ wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-22 ta’ Ġunju 1984.